Белавежская пушча (нацыянальны парк)

Нацыянальны парк Белавежская пушча, дзяржаўны нацыянальны парк у Беларусі. Размешчаны на тэрыторыі буйнога ляснога масіву Белавежская пушча (Камянецкі, Пружанскі і Свіслацкі раёны). Займае плошчу каля 153 тыс. га, у тым ліку лясамі пакрыта 117 тыс. га.

 Гісторыя 

Пушча — былая паляўнічая гаспадарка польскіх каралёў (з XV ст.) і рускіх цароў (XVIII — пач. ХХ ст.). У 1939 абвешчана дзяржаўным запаведнікам. У 1957—1991 мела статус запаведна-паляўнічай гаспадаркі, была месцам паляванняў для прадстаўнікоў высокай савецкай наменклатуры і іх замежных гасцей. З 1991 нацыянальны парк. У 1992 ўключана ЮНЕСКА ў спіс аб’ектаў сусветнай спадчыны. З 1993 біясферны запаведнік.


 Апісанне 
Нацыянальны парк створаны ў мэтах захавання эталонных і ўнікальных прыродных комплексаў і аб’ектаў прыроды, правядзення навуковых даследаванняў, распрацоўкі і ўкаранення навуковых метадаў аховы прыроды і прыродакарыстання, экалагічнай асветы і рэкрэацыйнай дзейнасці.

Адміністрацыйна-гаспадарчым і навуковым цэнтрам нацыянальнага парку з’яўляецца аграгарадок Каменюкі Камянецкага раёна.

 Геаграфія 

Нацыянальны парк «Белавежская пушча» размешчаны ў басейне Заходняга Буга на вышынях 160—180 м над узроўнем мора. Рэльеф тут спадзіста-ўзгорысты, раўнінныя ўчасткі чаргуюцца з асобнымі ўзвышшамі і паніжэннямі. Найвышэйшым пунктам з’яўляецца гара паблізу пасёлка Поразава (242,5 м), самым нізкім — урэз р. Правая Лясная (143,6 м). Большасць рэк маюць шыротную скіраванасць (Правая Лясная, Нараў, Нараўка) і адносяцца да басейна Балтыйскага мора. Іх вытокі знаходзяцца непасрэдна ў межах ляснога масіву, альбо ў балотах непадалёк. Паблізу паўночна-ўсходняй ускраіны пушчы праходзіць водападзел паміж рэкамі басейнаў Балтыйскага і Чорнага мораў. Там добра захавалася Дзікае балота, якое ў Еўропе з’яўляецца адным з самых буйных нізінных балот мезатрофнага тыпу.

Натуральных азёр на тэрыторыі нацыянальнага парка няма. Але ёсць больш 10 штучных вадаёмаў. Самымі вялікімі сярод іх з’яўляюцца вадасховішчы Лядское і Хмелеўскае, створаныя на месцы нізінных балот у паўднёвай частцы нацыянальнага парка.

 Клімат 

Па дадзеных шматгадовых назіранняў Камянюкскай метэастанцыі, сярэднегадовыя тэмпературы (5,1° — 8,5 °C). Сярэднія тэмпературы самага цёплага месяца (ліпень) складаюць 17,4°, самога халоднага (студзень) −4,5°. Максімальная і мінімальная тэмпературы дасягаюць значэнняў у 36,4° і −40,1°, адпаведна. Ападкаў выпадае каля 653 мм, прычым асноўная іх частка (66 %) прыходзіцца на цёплы перыяд.


 Дырэктары 
 Уладзімір Сяргеевіч Раманаў (1957-?)

 Спасылкі 
 Афіцыйны сайт нацыянальнага парка
 Земоглядчук К. В.  Малакофауна некоторых биоценозов национального парка Беловежская пуща 
 Птушыная сталоўка ў Вуглянах: вэб-камера з жывой трансляцыяй падчас зімовага перыяду

Катэгорыя:Нацыянальныя паркі Беларусі
Катэгорыя:Белавежская пушча
Катэгорыя:Геаграфія Камянецкага раёна
Катэгорыя:Геаграфія Пружанскага раёна
Катэгорыя:Геаграфія Свіслацкага раёна
Катэгорыя:Славутасці Камянецкага раёна
Катэгорыя:Славутасці Пружанскага раёна
Катэгорыя:Славутасці Свіслацкага раёна